Lähetysyhdistys Kylväjä

Lähetysyhdistys Kylväjä ry (ELK) on vuonna 1974 perustettu Suomen evankelis-luterilaisen kirkon lähetysjärjestö.
Kylväjä toimii luterilaisen tunnustuksen pohjalla pyrkien julistuksessaan korostamaan uskonpuhdistuksen keskeisiä periaatteita. Nimi Kylväjä viittaa Jeesukseen: ”Mies, joka kylvi hyvää siementä, on Ihmisen Poika. Pelto on maailma.” (Matt. 13:37–38).
Kylväjän toiminta rahoitetaan pääosin yksityisten henkilöiden lahjoituksilla. Kylväjä on solminut nimikkosopimuksia seurakuntien kanssa. Nimikkosopimus voidaan solmia joko nimikkolähetin tai nimikkokohteen tukemiseksi. Kylväjä järjestää paikallisseurakuntien kanssa yhteistyössä sekä lähetystilaisuuksia että Raamattu- ja lähetyspäiviä.
Yhdistys julkaisee 10 kertaa vuodessa ilmestyvää Kylväjä-lehteä sekä kerran vuodessa ilmestyvää varhaisnuorten Menox-lehteä.
Kylväjän toimisto on Vantaalla ja sen lähetysjohtajana on Pekka Mäkipää.

Lähetystyökohteet

Lähetystyötä Kylväjällä on Bangladeshissa, Japanissa, Etiopiassa sekä mongoliheimojen, muslimien ja juutalaisten keskuudessa. Järjestöllä on noin 40 lähetystyöntekijää kentillä.

Bangladesh

Kylväjän yhteistyötahona Bangladeshissa on Bangladeshin evankelis-luterilainen kirkko (ELCB), jolla on noin tuhat kastettua jäsentä. Kirkon talous on ollut suureksi osaksi Kylväjän tuen varassa. Kirkko ylläpitää suomalaisten kummien tuella 6.-10.-luokkalaisille tytöille ja pojille asuntoloita, joista käsin he käyvät koulua. Opintoja tuetaan stipendein ja projektityön kautta lukiotasolla, yliopistoissa ja ammatillisissa oppilaitoksissa. Kylväjä toteuttaa Bangladeshiin rekisteröidyn kansalaisjärjestön BLM-F:n kanssa kehitysyhteistyöhankkeita yhdessä kyläyhteisöjen kanssa. Toimintaa johtavat paikalliset työntekijät suomalaisten toimiessa hankkeissa asiantuntijatehtävissä. Kylväjän kehitysyhteistyötä rahoittaa pääosin Suomen ulkoasiainministeriö. Hankkeet edistävät naisten ja tyttöjen asemaa, tasa-arvoa ja heikossa asemassa olevien ihmisten yhteiskunnallista osallistumista. Hankkeiden kautta edistetään myös ympäristöystävällisiä ja ilmastonmuutoksen vaikutuksiin sopeuttavia toimintamalleja.

Japani

Kylväjä aloitti lähetystyön Japanissa 1968 ja toimii Länsi-Japanin evankelisluterilaisen kirkon työyhteydessä Norjan luterilaisen lähetysliiton (NLM) kanssa.  Japanin lähetystyöntekijät palvelevat erilaisissa tehtävissä pienten seurakuntien palveluksessa, pienpiireissä, kirkon työalojen kehittämisessä ja Koben luterilaisen teologisen seminaarin ja raamattukoulun opetustehtävissä.

Mongolia ja Itä-Siperia

Kylväjä aloitti työnsä Mongoliassa 1997, jolloin kristittyjä oli maassa noin 3000. 15 vuoden kuluessa määrä on noussut noin 0,1 prosentista kahteen prosenttiin, yli 60 000 kristittyyn. Pääosa kristityistä on nuoria tai nuoria aikuisia. Työ on levinnyt Ulaanbaatarista maaseudulle mm. Keski-Gobin ja Zavhanin maakuntiin. Vuodesta 2014 Kylväjä on tehnyt Mongoliassa urheilulähetystyötä. Toimintaa on Ulaanbaatarissa, Zuunmodissa, Mandalgobissa ja Arhangaissa. Urheilulähetystyön kautta lapsille ja nuorille opetetaan terveellisiä elämäntapoja ja yhteistyötaitoja. Urheilulähetystyö toimii monelle siltana seurakuntaan.
Kylväjä aloitti 2000-luvun taitteessa Itä-Siperiassa burjaattien keskuudessa, joista alle prosentti on kristittyjä. Burjatian pääkaupunkiin. Burjatian pääkaupunkiin, Ulan-Udeen, on syntynyt luterilainen seurakunta, joka kuuluu Inkerin evankelisluterilaiseen kirkkoon. Seurakunnalla on omia kansallisia työntekijöitä, ja toiminta on suurelta osin itsekannattavaa. Seurakunnan toiminta on vakiintunut ja suunnitelmissa on oman kirkkorakennuksen hankkiminen.

Kehitysyhteistyökohteet

Kylväjä tekee kehitysyhteistyötä Bangladeshissa, Keski-Aasiassa ja Mongoliassa  Suomen ulkoasiainministeriön sekä omalla rahoituksellaan. Kylväjä on saanut Suomen valtion kehitysyhteistyövaroja vuodesta 1979 lähtien lukuisille hankkeilleen. Vuonna 2016 Kylväjän hankkeet keskittyvät maattoman väestön terveysolojen sekä koulutuksen ja elinolojen kehittämiseen Bangladeshissa, vammaisten ihmisten tukemiseen ja kuurojen yhdistysten vahvistamiseen Mongoliassa sekä mielenterveyskoulutusten järjestämiseen ja mielenterveyttä koskevan tiedon lisäämiseen paikallisten ihmisten parissa Keski-Aasiassa.

Yhteistyö

Lähetysyhdistys Kylväjä toimii yhteistyössä kansallisten luterilaisten kirkkojen sekä eri lähetysjärjestöjen kanssa ja osallistuu kansainvälisten kristillisten järjestöjen toimintaan lähetyskentillä.